Shatrughan Sinha: মনোনয়ন দাখিল শত্রুঘ্ন সিনহার, প্রায় ৩ ঘণ্টা পার ফর্ম সংশোধনে

আসানসোল: শুরুতেই বিঘ্ন। তবে শেষমেশ বাধা কাটিয়ে ঘণ্টা তিনেক পার করে মনোনয়নপত্র জমা দিলেন (Shatrughan Sinha submitted nomination papers) শত্রুঘ্ন সিনহা। ঘটা করে মনোনয়ন জমা দিতে গিয়েও ফর্ম ফিলআপে একাধিক ত্রুটি-বিচ্যুতি থাকায় ফাঁপরে পড়েন আসানসোল লোকসভা উপনির্বাচনের (West Bengal By Elections 2022) তৃণমূল প্রার্থী শত্রুঘ্ন সিনহা। জেলা নির্বাচন আধিকারিক এস অরুণ প্রসাদের হাতে স্ত্রী পুনম সিনহাকে সঙ্গে নিয়ে মনোনয়নপত্র জমা দেন তিনি।

এদিন মনোনয়নপত্র দাখিল করতে গিয়ে শেষ মুহূর্তে বেশ কয়েকটি ভুল ধরা পড়ে। দলীয় সূত্রে জানা গিয়েছে, প্রার্থীর ফর্মে (Shatrughan Sinha) বেশ কয়েকটি অংশ পূরণ করা ছিল না। প্রামাণ্য বেশ কিছু নথির প্রতিলিপিও ছিল না। তড়িঘড়ি সেগুলি সম্পূর্ণ করে মনোনয়ন পত্র নির্ভুল করার জরুরি চেষ্টা শুরু হয়।

মনোনয়নপত্র জমা দিলেন আসানসোল লোকসভা উপনির্বাচনের তৃণমূল প্রার্থী শত্রুঘ্ন সিনহা। নিজস্ব চিত্র।

সোমবার ঢাকঢোল পিঠিয়ে, মিছিল করে মনোনয়ন দাখিল করতে আসেন তৃণমূল প্রার্থী শত্রুঘ্ন সিনহা। সকাল থেকে শহরের তৃণমূল কর্মীদের মধ্যে এ নিয়ে ব্যাপক উন্মাদনা ছিল। লোকজন নিয়ে প্রার্থী মনোনয়নপত্র (Shatrughna Sinha nomination paper) দাখিল করার দফতরেও পৌঁছে যান বেলা ১১ টা বেজে ২ মিনিট নাগাদ। কিন্তু, অসম্পূর্ণ ফর্মের কারণে তা সংশোধন করে দুপুর পৌনে ২টো নাগাদ মনোনয়নপত্র দাখিল করা সম্ভব হয়। প্রশাসনিক নিয়ম অনুযায়ী দুপুর ৩টের মধ্যে মনোনয়ন জমা দেওয়ার শেষ সময় ছিল। এই অবস্থায় তাড়াহুড়ো করে কাজ শেষ করতে হয় তৃণমূল কর্মী ও প্রার্থীর আইনজীবীদের।